Ğeɛfer Cibani

Ǧeɛfer Cibani d amyaru, d amdan n umezgun, d amyurar n isura d tmezgunin, d yiwen ger imeddukal n Muḥend u Yeḥya , yeqedec yid-s u yekki deg terbaɛt Muḥ Terri yuraren timezgunin-is deg iseggasen n 80 : Si Pertuf, Am win yettṛajun Ṛebbi, Si Leḥlu…am akken yurar deg usaru "Muḥend u Caɛban" (1994) iga Rezqi Harani i tceqquft n Muḥya id yerra ar taqbaylit seg udlis "Le Ressuscité" n umyaru n tmurt n Cenwa 'Luxun'. Yurar daɣen deg kra n isura irumyen am “L’amour tagué” (1995) n Bruno Carrière akk d “Avant l’oubli” (2004) n Augustin Burger. Deg useggas 1994, yessufeɣ-d adlis ɣer tezrigin SEELF i wumi imud azwel "Ddeqs nneɣ" (a d-nawi awal fell-as tikelt nniḍen). "Ddeqs nneɣ" yewwi-d ɣef tudert n yal ass, timsal yedder netta, timucuha timectaḥ ssawalen at zik…

Dda ǧaɛfer mačči kan d aya. D yiwen seg yemɣaren n tudrin nneɣ iwumi weznen lehḍur, wid ɣer tella tmussni. Taqbaylit ɣur-s d urar s wawalen, d ameslay s yinzan: Ayen yebɣu wemdan a t-id yini s tutlayt nniḍen, netta ɣur-s tiririt s teqbaylit. D agerruj wer nettfaka. Ass-a mi yewwi “lantrit”, yessawal timucuha di Fṛansa , timucuha izedɣen cfawat n temẓi-s.

Tamselyut